Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 2 Pv 527/13/7702	Humenné, 18.2.2014
EEČ : 2-55-110-2014

U Z N E S E N I E

Trestná vec:	obvinená XXXXX  
Prečin:	krivej výpovede a krivej prísahy podľa § 346 ods. 1  Tr. zák.

Rozhodol: 	prokurátorka Okresnej prokuratúry Humenné
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 07.08.2013 v čase od 17.00 hod až 18.00 hod po poučení o trestnoprávnych následkoch krivej výpovede a krivej prísahy pred povereným príslušníkom OO PZ v Humennom v procesnom postavení svedka - poškodeného do zápisnice o svojom výsluchu úmyselne uviedla nepravdivé skutočnosti, ktoré mali podstatný význam pre rozhodnutie, pričom dňa 07. 08. 2013 v čase od 20.15 hod do 21.15 hod pred povereným príslušníkom OO PZ v Humennom v procesnom postavení svedka po opakovanom poučení o trestnoprávnych následkoch krivej výpovede a krivej prísahy pri svojom výsluchu do zápisnice uviedla, že skutočnosti, ktoré uviedla do zápisnice o svojom predchádzajúcom výsluchu svedka poškodeného sa nezakladajú na pravde, že si ich vymyslela a teda skutok sa nestal, preto bolo trestné stíhanie vedené vo veci OO PZ XXXXX sp. zn. ORP-735/HE-HE-2010 b zmysle § 215 ods. 1 písm. a Tr. por. zastavené.  

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa Odboru kriminálnej polície v Humennom sp. zn. ORP 486/OVK-HE-2013 zo dňa 25. 09. 2013 bolo začaté trestné stíhanie a súčasne vznesené obvinenie XXXXX pre prečin  krivej výpovede a krivej prísahy podľa § 346 ods. 1  Tr. zák.   na tom skutkovom základe, ako je uvedené vo výrokovej časti tohto uznesenia. 

	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania  podľa  § 216 ods. 1 Tr. por. podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu,  ak bola činom spôsobená, alebo s poškodeným o jej náhrade  uzavrel  dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší život a na  okolnosti prípadu možno takéto rozhodnutie považovať za dostačujúce“.

	V predmetnej veci sa obvinená XXXXX sa k  spáchaniu vyššie uvedeného skutku  priznala v celom rozsahu, oľutovala ho a vyhlásila, že skutok spáchala, výslovne súhlasila s tým, aby prokurátor trestné stíhanie proti  nej podmienečne zastavil. 

	Pokiaľ ide o náhradu škody tak konaním obvinenej  reálne  nebola spôsobená  žiadna škoda. 
	 
	Okrem vlastného priznania je obvinená zo spáchania skutku usvedčovaná výpoveďou XXXXX ako aj pripojeným spisom   OO PZ XXXXX sp. zn. ORP 735/HE-HE-2013.

	Obvinená je stíhaná za prečin krivej výpovede a krivej prísahy podľa § 346 ods. 1  Tr. zák.,   ktorého horná hranica trestnej sadzby neprevyšuje  päť rokov.

	 Obvinená XXXXX  z miesta trvalého bydliska je hodnotená kladne.  Je nezamestnaná. Doposiaľ nebola súdne trestaná, ani prejednávaná za priestupok.  

Súčasne som podľa § 216 ods. 2 Tr. por. stanovila obvinenej skúšobnú dobu v trvaní 12 mesiacov. Skúšobná doba začne plynúť od právoplatnosti tohto uznesenia. 

Pokiaľ obvinená v priebehu skúšobnej doby povedie riadny život a splní tým podmienky uvedené v § 217 ods. 1 Tr. por.  prokurátor rozhodne, že sa osvedčila. Inak rozhodne a to aj počas skúšobnej doby že sa v trestnom stíhanie pokračuje. 

Z vyššie uvedených dôvodov, vzhľadom na osobu páchateľky a  s prihliadnutím na jej doterajší život, okolnosti prípadu, považujem preto rozhodnutie o podmienečnom zastavení trestného stíhania za odôvodnené a za postačujúce. 

Poučenie:
                         Proti tomuto uzneseniu je prípustná sťažnosť, ktorú možno podať
                         do  3 dní odo dňa jeho doručenia na Krajskú prokuratúru v Prešove 
                          prostredníctvom tunajšej  okresnej prokuratúry.  
                          Sťažnosť má odkladný účinok.

JUDr. Magdaléna Sujová
prokurátorka